Publication: Magyar Közlöny
Issue: MK-2001-66 (Year: 2001, Number: 66)
Era: 1990-2004
Section: a 98/2001. (VI. 15.) Korm. rendelethez
Paragraph Index: 933

11. A tárolótelep üzemeltetése során az üzemeltetőnek a következőket is be kell tartani: — Veszélyes hulladékot kizárólag a veszélyes hulladék kémiai hatásainak ellenálló, folyadékzáró csomagolóeszközben vagy tárolóedényzetben szükséges tárolni. — Nyílt téri tárolás esetén gondoskodni kell a veszélyes hulladék vízzáró takarásáról. — Az alkalmazott csomagoló- és takaróeszközök épségéről rendszeres ellenőrzéssel kell meggyőződni. A sérült csomagoló- és takaróeszközt épre kell cserélni. — A tárolótelepen tárolt veszélyes hulladékkal, továbbá annak csomagoló- és takaróeszközeivel érintkező, illetve a veszélyes hulladék szállítására, tárolására szolgáló felületekről származó csapadékvizet és a tisztítási műveletekből származó szennyezett vizet össze kell gyűjteni, és azt — összetételének ellenőrzése után — csak abban az esetben szabad a befogadóba juttatni, ha megfelel a befogadóra megállapított vízminőségi követelményeknek. Ha ez a feltétel nem teljesül, akkor a vizet az üzemzavarok elhárítására vonatkozó terv előírásai szerint kell kezelni. — A tárolótelep biztonságos működésének ellenőrzéséhez monitoring rendszert kell kiépíteni és üzemeltetni. — A tárolótelepen az odakerülő, illetve az onnan kezelésre (hasznosításra, illetve ártalmatlanításra) elkerülő veszélyes hulladék mennyiségének meghatározásához hídmérleget kell telepíteni és használni.

Source: https://magyarkozlony.hu/hivatalos-lapok/fe6b0a51f2a0007b0026fa1f19d8503bfc63bbc6/dokumentumok/911a3e5f57527769ed04dc338e59f5ba1def48f1/letoltes